b"\n_START_ARTICLE_\nAlbert Finney\n_START_SECTION_\nUra\n_START_PARAGRAPH_\nPohjoisenglantilaisl\xc3\xa4ht\xc3\xb6inen Finney aloitti n\xc3\xa4yttelij\xc3\xa4opinnot stipendiaattina 1956 Royal Academy of Dramatic Art -teatterikoulussa. Uransa h\xc3\xa4n aloitti teatterissa, jossa tuli tunnetuksi William Shakespearen n\xc3\xa4ytelmiss\xc3\xa4. Pitk\xc3\xa4n ja arvostetun ty\xc3\xb6uransa mittaan h\xc3\xa4n esiintyi vuosina 1960\xe2\x80\x932012 my\xc3\xb6s kymmeniss\xc3\xa4 elokuvissa. H\xc3\xa4n teki elokuval\xc3\xa4pimurtonsa 1960 elokuvan Lauantai-illasta sunnuntaiaamuun p\xc3\xa4\xc3\xa4osassa. Ty\xc3\xb6v\xc3\xa4enluokkaisen nuorukaisen roolissaan Finney loi yhden parhaista ajalle tyypillisist\xc3\xa4 nuoren vihaisen miehen muotokuvista._NEWLINE_Finney sai viisi Oscar-ehdokkuutta voittamatta kuitenkaan kertaakaan. Parhaan miesp\xc3\xa4\xc3\xa4osan ehdokkaaksi h\xc3\xa4net valittiin nelj\xc3\xa4sti: Henry Fieldingin romaaniin perustuvasta elokuvasta Tom Jones \xe2\x80\x93 hulivilihurmuri (1963), salapoliisi Hercule Poirot'n roolista elokuvassa Id\xc3\xa4n pikajunan arvoitus (1974), Ronald Harwoodin nykyn\xc3\xa4ytelm\xc3\xa4klassikkoon perustuvasta Pukijasta (1983) sek\xc3\xa4 John Hustonin ohjaamasta elokuvasta Tulivuoren juurella (1984). Vuonna 2000 ensi-iltansa saaneesta Erin Brockovichista h\xc3\xa4n sai viel\xc3\xa4 parhaan miessivuosan ehdokkuuden. Brittil\xc3\xa4inen Bafta-palkinto Finneylle my\xc3\xb6nnettiin kahdesti: 1961 parhaana tulokkaana (Lauantai-illasta sunnuntaiaamuun) ja 2003 parhaana television\xc3\xa4yttelij\xc3\xa4n\xc3\xa4 (tv-elokuva The Gathering Storm, Winston Churchillin rooli)._NEWLINE_Muita Finneyn tunnettuja elokuvia ovat muun muassa Myrsky\xc3\xa4v\xc3\xa4 syd\xc3\xa4n (1982), Big Fish (2003), Medusan sinetti (2007) ja  Medusan perint\xc3\xb6 (2012) sek\xc3\xa4 \xc3\xa4\xc3\xa4nirooli animaatiossa Corpse Bride. H\xc3\xa4nen viimeinen filmiroolinsa oli 007 Skyfall, jossa h\xc3\xa4n n\xc3\xa4ytteli James Bondin sukutilan riistanvartijaa Kincadea._NEWLINE_Shelagh Delaneyn k\xc3\xa4sikirjoittama elokuva Charlie Bubbles \xe2\x80\x93 haihattelija (1968) on ainoa, jossa Finney toimi p\xc3\xa4\xc3\xa4osansa lis\xc3\xa4ksi my\xc3\xb6s ohjaajana. Television\xc3\xa4yttelij\xc3\xa4n\xc3\xa4kin h\xc3\xa4n aloitti jo 1950-luvulla. 1996 Finney esitti p\xc3\xa4\xc3\xa4osan k\xc3\xa4sikirjoittaja Daniel Feeldin roolissa Dennis Potterin kahdessa viimeisess\xc3\xa4 televisiosarjassa Karaoke ja Kylm\xc3\xa4 Lasarus.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKoko Finneyn uraa leimasi vastahanka establishmentia ja sen huomionosoituksia kohtaan. H\xc3\xa4n kielt\xc3\xa4ytyi 1980 Brittil\xc3\xa4isen imperiumin komentajan ja 2000 ritarin arvosta. 1960-luvun alussa h\xc3\xa4n hylk\xc3\xa4si p\xc3\xa4\xc3\xa4roolitarjouksen David Leanin suurelokuvassa Arabian Lawrence (1962), syyn\xc3\xa4 elokuvat\xc3\xa4hteyden vieroksunta._NEWLINE_Alberty Finney oli kolmesti naimisissa. Tunnetuin puolisoista oli n\xc3\xa4yttelij\xc3\xa4 Anouk Aim\xc3\xa9e vuosina 1970\xe2\x80\x931978. Finney k\xc3\xa4rsi terveysongelmista pitkin 2010-lukua ja kuoli lyhyen sairauden j\xc3\xa4lkeen 82-vuotiaana helmikuussa 2019."